Rare gesig in boskamp waar ollie 'n krokodil doodval | Netwerk24
Deur Arisa janse van Rensburg 14 Oktober 2019 17:42
Die olifant se karkas op dié van 'n krokodil by Kafunta Safari's se Island Bush-kamp in Zambië. Foto: Verskaf
'n Krokodil wat moontlik uitgesien het na 'n groot maaltyd, is saam met 'n olifant dood toe die olifant die krokodil vermoedelik doodgeval het.
Gaste by Kafunta Safari's in Zambië het op 'n staptog op die karkas van 'n olifant afgekom. Maar toe hulle dit van nader bekyk, kon hulle hul oë nie glo nie – dit het gelyk of die olifant 'n krokodil-stert het.
Dit was egter nie een of ander vreemde skepsel in 'n wetenskapsfiksierolprent nie, maar die olifant se karkas het op dié van 'n krokodil gelê.
Die karkasse is op 9 Oktober by die Kafunta-lodge se Island Bush-kamp in die suide van die Luangwa-vallei in Zambië gevind.
"Ons vermoed dit was 'n beseerde olifant wat besig was om die rivierbank te probeer uitklim toe hy dood neerslaan en op die krokodil val," sê Theuns Kruger, die lodge se bestuurder.
Hy vermoed hulle het was al ten minste 'n week dood voordat hul karkasse gevind is.
"Ons vermoed die olifant het dalk gebloei en is agtervolg deur die krokodil wat bloed geruik het. Die olifant moes te swak gewees het om rivierbank uit te klim."
Stephan Joubert, bestuurder van die boskamp, het die groep gelei en sê almal was stomgeslaan.
"Ek het gedink dit was bra ongelukkig (vir die krokodil) om op 'n leë maag te vrek as hy gedink het daar wag 'n groot maaltyd op hom," sê Joubert.
Volgens Kruger het Kafunta die Zambiese departement van nasionale parke en wildlewe ontbied omdat hulle bang was stropers het die olifant dalk gekwes.